# SLOVENSKÁ TECHNICKÁ UNIVERZITA V BRATISLAVE

# ZÁPISNICA č. 5/2019

# zo zasadnutia Kolégia rektora STU zo dňa 22. 5. 2019

**PRÍTOMNÍ: podľa prezenčnej listiny**

**PROGRAM:**

1. Otvorenie

2. Inšpekcia práce na Slovenskej technickej univerzite v Bratislave v roku 2019 – opatrenia

3. Prevádzková bezpečnostná smernica informačného systému Slovenskej technickej univerzity v Bratislave

4. Výročná správa o hospodárení za rok 2018

5. Návrh dodatku č. 2 k smernici rektora č. 10/2016 – SR Verejné obstarávanie v podmienkach STU

6. Zásady identifikácie excelentných tvorivých tímov STU a odmeňovania špičkových výstupov jednotlivcov

7. Úhrady za poskytovanie technickej normy

8. Harmonogram tlače, podpisovania dokladov o absolvovaní štúdia a promócií v akad. roku 2018/2019 a imatrikulácií v akad. roku

2019/2020

9. Prijímacie konanie na akademický rok 2019/2020 - Informácia o stave podaných prihlášok

10. Analýza a spôsob realizácie talárov pre členov vedení STU a fakúlt

11. Distribúcia NL prihláseným uchádzačom a prijatým študentom 2019

12. Správa z účasti na veľtrhoch vysokých škôl v Kyjeve a Odese

13. Rôzne

1. Verifikácia podkladov pre habilitačné a inauguračné konania na fakultách
2. Predátorské vydavateľstvá a publikovanie v predátorských časopisoch a zborníkoch
3. Letná univerzita pre stredoškolákov 2019

**K BODU 1: Otvorenie**

V úvode rokovania rektor privítal prítomných na 5. zasadnutí kolégia rektora.

Pri príležitosti životného jubilea odovzdal dekanovi SjF STU, prof. Ing. Ľubomírovi Šoošovi, PhD. Plaketu STU. Dekan poďakoval za ocenenie a korektnú spoluprácu, v krátkosti zhrnul aj svoje pôsobenie na STU i mimo nej.

**K BODU 2: Inšpekcia práce na Slovenskej technickej univerzite v Bratislave v roku 2019 – opatrenia**

Materiál uviedol kvestor ako zabezpečenie odstránenia nedostatkov vyplývajúcich z Protokolu o výsledku inšpekcie práce č. INA-14-55-

2.3/P-A22,A24,A25-19 zo dňa 12.03.2019 v znení jeho dodatku číslo 1 zo dňa 03.04.2019 vydaného Inšpektorátom práce Nitra.

Informoval prítomných, že na základe poverenia Národného inšpektorátu práce vykonal Inšpektorát práce Nitra inšpekciu práce na STU, zameranú na oblasť dodržiavania pracovnoprávnych a mzdových predpisov, predpisov na zaistenie bezpečnosti a ochrany zdravia pri práci a predpisov upravujúcich zákaz nelegálnej práce a nelegálneho zamestnávania. V závere oboznámil členov kolégia rektora o prijímaných opatreniach v záujme predídenia nedostatkom v budúcnosti.

**UZNESENIE: 5.1/2019-KR**

Kolégium rektora STU prerokovalo závery zistené inšpekciou práce na Slovenskej technickej univerzite v Bratislave v roku 2019 a členovia kolégia rektora sa zaväzujú plniť opatrenia v zmysle predloženého materiálu:

1. Dôsledne dbať, aby všetky školenia BOZP zamestnancov STU prebiehali spôsobom a v lehotách stanovených zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a zamedziť svojvoľnému sa vyhýbaniu zamestnancov STU školeniam BOZP.
2. Preukázateľne odovzdávať všetkým zamestnancom STU rozhodnutia o plate, resp. platové dekréty, a to osobne proti podpisu konkrétneho zamestnanca STU.
3. Preukázateľne vydávať všetkým zamestnancom STU výplatné pásky, a to buď osobne v listinnej forme proti podpisu konkrétneho zamestnanca STU alebo preukázateľne elektronickými prostriedkami, a to na základe individuálnej dohody so zamestnancom.

**K BODU 3: Prevádzková bezpečnostná smernica informačného systému Slovenskej technickej univerzity v Bratislave**

Materiál uviedol rektor. Prizvaný: Ing. Ďurkovič.

Riaditeľ CVT STU predstavil materiál po zapracovaní pripomienok v 2. čítaní. Upriamil pozornosť na najdôležitejšie zmeny oproti predošlej verzii, ktoré vychádzajú z obdŕžaných pripomienok a diskusií Rady pre IKT:

* v rámci záverečných ustanovení bol vypustený bod ohľadom platnosti a účinnosti predchádzajúcej Prevádzkovej bezpečnostnej smernice informačného systému STU zo dňa 15.11.2013
* v Čl. 3, bod 6 bol doplnený o usmernenie k používaniu prenosných zariadení zamestnancami alebo študentmi
* v Čl. 3, bod 11 (t. č. bod 10) týkajúci sa záchrany dát z poškodeného pevného disku bol preformulovaný

**UZNESENIE: 5.2/2019-KR**

Kolégium rektora STU prerokovalo materiál „Prevádzková bezpečnostná smernica informačného systému Slovenskej technickej univerzity v Bratislave“ bez pripomienok.

**K BODU 4: Výročná správa o hospodárení za rok 2018**

Materiál uviedol a prezentoval v zmysle § 9 a § 41 zákona 131/2002 Z.z. o vysokých školách kvestor. Prizvaná: Ing. Matúšková.

Kvestor upriamil pozornosť prítomných na výšku celkového kladného hospodárskeho výsledku. Zisk bude v súlade so zákonom   
č. 131/2002 Z.z. o vysokých školách v platnom znení použitý nasledovne:

* tvorba štipendijného fondu 35 tis. €
* tvorba rezervného fondu STU 847 483,71 €.

Z diskusie:

Dekan SjF STU sa zaujímal o detaily tvorby štipendijného fondu. Kvestor informoval, že výška uvedeného fondu je stanovená na základe minuloročných čerpaní, aktuálneho stavu fondu a na základe prídelu - percento z výnosu nadštandardného štúdia a pod.

Dekan FCHPT STU sa informoval na rezervný fond STU a upozornil na chybu v skratke fakulty v rámci tabuľky T4 a formálnu chybu v návrhu uznesenia na košieľke materiálu. Kvestor konštatoval, že čo sa týka RF, ide len o účtovnú kategóriu, ktorá je evidovaná centrálne. RF prináleží právnickej osobe, a teda bude použitý v súlade s §16a ods. (3) Zákona o VŠ a v súlade s ďalšími zákonmi, všeobecne platnými predpismi a vnútornými predpismi STU.

Dekan MTF STU sa informoval, či si RF musia vytvárať aj účelové zariadenia. Kvestor vyjadril názor, že nie je nutné, aby súčasť účtovala do RF, ten sa prioritne využíva pre potreby vykrytia straty, za ktorú je zodpovedná STU, nie samotná jej súčasť.

**UZNESENIE: 5.3/2019-KR**

Kolégium rektora STU prerokovalo Výročnú správu o hospodárení za rok 2018 a rozdelenie výsledku hospodárenia v súlade s návrhom vo výročnej správe o hospodárení s pripomienkami, po zapracovaní pripomienok odporúča predložiť materiál na schválenie Akademickému senátu STU.

**K BODU 5: Návrh dodatku č. 2 k smernici rektora č. 10/2016 – SR Verejné obstarávanie v podmienkach STU**

Materiál uviedol kvestor. Prizvaný: Ing. Kolenička.

Kvestor prezentoval materiál ako aktualizáciu interného predpisu STU z dôvodu novely zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. V rámci implementácie novej legislatívy do existujúcej smernice STU, upozornil na hlavné zmeny, ktoré sa týkajú:

* Čl. 3 – zmena finančných limitov
* vypustenie pôvodných Čl. 10 a Čl. 11, ktoré boli nahradené novými možnosťami realizovania zákazky, špeciálne prostredníctvom elektronického trhoviska, zadefinovanie zodpovedností atď.
* vypustenie Čl. 18

Kvestor upriamil pozornosť aj na 6 príloh, ktoré sú neoddeliteľnou súčasťou smernice. Dodatok nadobudne účinnosť dňom 1.6.2019.

**UZNESENIE: 5.4/2019-KR**

Kolégium rektora STU prerokovalo návrh dodatku číslo 2 k smernici rektora číslo 10 – SR Verejné obstarávanie v podmienkach Slovenskej

technickej univerzity v Bratislave bez pripomienok a odporúča návrh interného predpisu predložiť na podpis rektorovi STU.

**K BODU 6: Zásady identifikácie excelentných tvorivých tímov STU a odmeňovania špičkových výstupov jednotlivcov**

Materiál uviedol a po zapracovaní pripomienok detailne prezentoval prorektor Szolgay.

Informoval prítomných, že všetky pripomienky fakúlt, AS STU a EK AS STU boli v prevažnej miere prijaté, s výnimkou SvF STU, ktorá požadovala vypustiť celú II. časť dokumentu týkajúcu sa publikácií. Pripomienky sa týkali hlavne zmeny poradia priorít pri delení dotácie, na podnet FCHPT STU boli konštruktívne prepracované kritériá na citovanosť, vypadli slová typu „ad hoc“ a pod.

Prorektor vysvetlil detaily oboch častí dokumentu. Upozornil, že vzniká obava, že ľudia na fakultách nebudú vnímať dokument pozitívne. Navrhol preto motivovať ich rozumným spôsobom v zmysle, že ide o identifikáciu seba samých a identifikáciu ich excelentnosti navonok.

Živá diskusia sa viedla k termínom vyhlásenia výzvy a samotnej identifikácii tímov. Dekanka FIIT vyjadrila názor, že víta takýto materiál, aj spôsob prípravy, ale nesúhlasí s navrhovaným termínom výzvy. Podotkla, že STU je najlepšia technická univerzita na Slovensku s ambíciou byť jednou z najlepších aj v medzinárodnom kontexte. STU má šancu si nastaviť hodnotenie vedy, princípy, expertné tímy aj oblasti. Je potrebné dať ľuďom väčší priestor. Spolu s dekanom FA STU sa zaujímali o dôvod vyhlásenia výzvy už k 1.6.2019 a tiež krátky termín na identifikáciu tímov, navrhli koniec septembra. Rektor sa priklonil k argumentom dekanov a vyjadril názor, že sa tým bude zaoberať.

Dekan SjF STU podporil materiál, aj ochotu prorektora Szolgaya diskutovať dokument priamo na fakultách. Zároveň, v prípade záujmu, ponúkol možnosť jednoduchého matematického aparátu (kalkulačky), na základe ktorého by sa tímy vedeli veľmi rýchlo identifikovať (podľa doktorandov, publikácií a pod.).

Dekan MTF STU ocenil komunikáciu prorektora s prodekanom a uvítal možnosť navštíviť fakultu.

V závere prorektor konštatoval, že je ochotný navštíviť každú jednu fakultu, diskutovať na uvedenú tému minimálne s prodekanmi pre vedu a výskum. Podľa jeho vyjadrenia nie všetci majú reálny obraz o „živote“ na fakulte, bude vhodné prejsť všetky laboratóriá, dohodnúť sa s vedením na koncepciách a získať celkové povedomie o fungovaní fakulty. Rektor vyjadril presvedčenie, že excelentné tímy by sa mali zapojiť neskôr aj do medzinárodných projektov. Výzvu navrhol vyhlásiť k 1.6.2019, termín na identifikáciu tímov zostáva otvorený.

**UZNESENIE: 5.5/2019-KR**

Kolégium rektora STU berie na vedomie aktualizované zásady identifikácie excelentných tvorivých tímov STU a odmeňovania špičkových výstupov jednotlivcov bez pripomienok.

**K BODU 7: Úhrady za poskytovanie technickej normy**

Materiál uviedol a prezentoval prorektor Szolgay v súvislosti s novou vyhláškou vydanou Úradom pre normalizáciu, metrológiu

a skúšobníctvo SR (ÚNMS SR).

Informoval, že ÚNMS SR dňa 4. 3. 2019 vydal vyhlášku č. 76/2019 o výške úhrady za poskytovanie technickej normy, s účinnosťou od 1.4.2019. ÚNMS SR udelil generálny súhlas STU na bezodplatné citovanie v súlade s predloženým materiálom, tzn. nie je potrebné, aby si jednotlivci podávali individuálne žiadosti o udelenie súhlasu. V ostatných prípadoch, ako sú napr. citovanie v knihách, časopisoch, v znaleckých posudkoch, atď., je potrebné žiadať o odplatný súhlas.

**UZNESENIE: 5.6/2019-KR**

Kolégium rektora STU berie na vedomie informáciu o úhrade za poskytovanie technickej normy.

**K BODU 8: Harmonogram tlače, podpisovania dokladov o absolvovaní štúdia a promócií v akad. roku 2018/2019 a imatrikulácií v akad. roku 2019/2020**

Materiál uviedla a prezentovala prorektorka Bakošová.

Informovala prítomných, že vypracovanie harmonogramu vyplýva z § 68 zákona 131/2002 Z. z. o vysokých školách a o zmene a doplnení

niektorých zákonov v znení neskorších predpisov. Materiál bol pripravený na základe návrhov jednotlivých súčastí STU, prerokovaný na

porade prorektorky a prodekanov pre I. a II. stupeň štúdia dňa 15. 04. 2019 a na zasadnutí Vedenia STU dňa 17. 04. 2019.

**UZNESENIE: 5.7/2019-KR**

Kolégium rektora STU súhlasí s harmonogramom tlače, podpisovania dokladov o absolvovaní štúdia a promócií v akad. roku 2018/2019

a imatrikulácií v akad. roku 2019/2020 bez pripomienok.

**K BODU 9: Prijímacie konanie na akademický rok 2019/2020 - Informácia o stave podaných prihlášok**

Materiál uviedla a prezentovala prorektorka Bakošová.

Informovala prítomných o stave 1. kola prijímacieho konania na STU k 13.05.2019, kde je oproti minulému roku v tom istom čase

zaznamenaný nárast celkového počtu podaných prihlášok vo všetkých stupňoch štúdia. Zároveň upozornila, že prihlášky na II. a III.

stupeň štúdia môžu študenti podávať až do 31.05.2019.

Pani prorektorka vypracovala a prezentovala iniciatívny materiál na diskusiu, ktorý analyzuje 1. kolo prijímacieho konania za

ostatné dva akademické roky po jednotlivých fakultách, konkrétne vývoj počtu uchádzačov prihlásených na Bc. štúdium vrátane vývoja

za ostatných 38 dní (30 dní pred termínom a 8 dní po termíne podania prihlášky). Súčasne upozornila dekanov na nedodržiavanie

pravidiel pre termín zaevidovania poslednej prihlášky, ktorý sa okrem MTF STU a FIIT STU pohybuje v rozmedzí 10 dní až 6 mesiacov, čo

je z hľadiska legislatívy neprípustné. Pre zaujímavosť prezentovala aj závislosť počtu prihlásených od termínu prijímacieho konania na

jednotlivých fakultách, kde dokladovala, že vzhľadom na existenciu druhého kola prijímacieho konania na takmer všetkých fakultách sú rôzne termíny ukončenia prvého kola prijímacieho konania neopodstatnené. Ďalej bolo jednoznačne preukázané, že evidovanie prihlášok po termíne je irelevantné. Dekan SjF STU upozornil, že niektoré fakulty majú problém s počtom študentov, informoval, že zákon umožňuje predĺžiť 1. kolo prijímania, čo v rámci fakulty schválila ich prijímacia komisia. Uvedené prorektorka Bakošová rozporovala. Ďalej sa dekan SjF STU zaujímal aj o možnosť 3. kola prijímacieho konania, pani prorektorka konštatovala, že zákon to nezakazuje. Dekani otvorili aj otázku podmieneného prijatia, čo by bolo pre STU výhodný spôsob, ako získať čo najviac študentov.

Pani prorektorka v rámci prezentovania svojej analýzy tiež porovnala termíny podávania prihlášok na jednotlivých súčastiach v 1. kole

konania za ostatných 8 rokov, kde jediná zhoda nastala len v akademickom roku 2016/2017, kedy sa podarilo zjednotiť termíny pre

podávanie prihlášok k 31.03.

V nadväznosti na uvedené apelovala na dekanov dohodnúť sa na zjednotení termínov, a to 31.3. alebo 30.4. Vyzvala prítomných na

vyjadrenie názoru k predloženým termínom. Rektor v tejto súvislosti konštatoval, že ak má byť STU silná univerzita, mali by sme byť

jednotní.

Po rozsiahlej diskusii, v rámci ktorej dekani argumentovali svoje dôvody pre zachovanie doterajšieho termínu, pani prorektorka vyzvala

prítomných, aby prostredníctvom svojich prodekanov zaslali písomné stanovisko k obom termínom (31.3. a 30.4.) 1. kola prijímacieho

konania.

**UZNESENIE: 5.8/2019-KR**

Kolégium rektora STU berie na vedomie informáciu o stave podaných prihlášok v prijímacom konaní na akademický rok 2019/2020.

**UZNESENIE: 5.8.1/2019-KR**

Kolégium rektora STU berie na vedomie iniciatívny materiál na diskusiu prorektorky Bakošovej.

**K BODU 10: Analýza a spôsob realizácie talárov pre členov vedení STU a fakúlt**

Materiál uviedla a prezentovala prorektorka Vitková v súvislosti s potrebou zabezpečiť realizáciu jednotlivých talárov pre členov vedení

univerzity a fakúlt STU.

Pani prorektorka sa detailne zaoberala vizuálom rôznych talárov a navrhla pokračovať v realizácii talárov podľa pôvodného návrhu   
prof. Čorbu, ktoré podľa jej názoru najviac vystihujú charakter univerzity. Ďalej navrhla zjednotiť aj taláre prodekanov a členov VR STU. Počas rokovania informovala o požiadavke niekoľkých fakúlt na inováciu talárov.

Upozornila, že realizácia uvedeného návrhu si vyžaduje úpravu existujúcej internej legislatívy, resp. jej kompletné nové vypracovanie.

V rámci diskusie dekanka FIIT STU dala na zváženie zapožičiavanie rektorského talára na promóciách prorektorom, čo prítomní nepovažovali za správne riešenie.

**UZNESENIE: 5.9/2019-KR**

Kolégium rektora STU berie na vedomie berie na vedomie analýzu a spôsob realizácie talárov vedení STU a fakúlt.

**UZNESENIE: 5.9.1/2019-KR**

Kolégium rektora STU v súvislosti s realizáciou talárov súhlasí s:

* pokračovaním podľa pôvodného návrhu prof. Čorbu
  + prorektori – bordový talár s čiernym lemom
  + dekani fakúlt - čierny talár s farebným lemom príslušnej fakulty
* zjednotením a prispôsobením talárov prodekanov/členov VR STU podľa pôvodných prodekanských, resp. podľa vzoru FIIT - bez peleríny (presný návrh bude upresnený s firmou Frock s.r.o)
* látkou – odporúčaný je “ľahší materiál“
* prípravou úpravy legislatívy STU k používaniu talárov v rámci akademických slávností

**K BODU 11: Distribúcia NL prihláseným uchádzačom a prijatým študentom 2019**

Materiál uviedla a prezentovala prorektorka Vitková v súvislosti s pripravovanou distribúciou newsletterov prihláseným uchádzačom

a novoprijatým študentom.

Informovala prítomných, že dve fakulty STU spolupracujú s agentúrou Mega&Loman, ktorá zahŕňa aj zasielanie NL. Vyjadrila názor, že

distribúcia NL by mala byť koordinovaná centrálne z úrovne STU. Dekanka FIIT STU upozornila, že takéto zjednotenie by malo

odzrkadľovať špecifiká jednotlivých fakúlt. Prodekan FEI STU požiadal o doplnenie fakulty do harmonogramu prihlásených uchádzačov.

**UZNESENIE: 5.10/2019-KR**

Kolégium rektora STU prerokovalo spôsob realizácie a časový harmonogram distribúcie newsletterov, určených prihláseným uchádzačom

a novoprijatým študentom všetkých fakúlt a Ústavu manažmentu STU.

**K BODU 12: Správa z účasti na veľtrhoch vysokých škôl v Kyjeve a Odese**

Materiál uviedla a prezentovala prorektorka Vitková.

Oboznámila prítomných o výsledkoch veľtrhov, ktorých sa STU zúčastnila v dňoch 12. – 14.4.2019 v Kyjeve a Odese. V Kyjeve bola účasť vyššia, cca 4 000 návštevníkov, v Odese bol počet návštevníkov menší - cca 400. Zároveň informovala, že v dňoch 15. – 20.11.2019 budú ďalšie veľtrhy v mestách Charkov a Dnipro. Oboznámila prítomných aj o príprave misie charkovských študentov v SR, ktorí prejavili záujem aj o stretnutie so zástupcami STU, čo bude realizované v koordinácii s prodekanmi pre mobility. V rámci krátkej diskusie dekan SjF STU ponúkol pre spestrenie obhliadku ich laboratórií.

**UZNESENIE: 5.11/2019-KR**

Kolégium rektora STU berie na vedomie správu z účasti na veľtrhoch vysokých škôl v Kyjeve a Odese.

**K BODU 13: Rôzne**

**K BODU 13/A: Rôzne/Verifikácia podkladov pre habilitačné a inauguračné konania na fakultách – ústna informácia**

Prorektor Szolgay oboznámil prítomných o dohode s prodekanmi, ktorá vyplynula z určitých skutočností. Rektor má právo nevymenovať docenta, ak zistí formálne pochybenia v procese alebo schválené kritériá neboli správne naplnené. V uplynulom období podklady kontroloval prorektor. Informoval, že všetky spisy existujú na fakultách aj v elektronickej podobe, ktoré sa budú posielať na rektorát. Následne sa bude o spisoch diskutovať na stretnutiach s prodekanmi a výsledok bude prezentovaný rektorovi. Zároveň dal do pozornosti fakultám zriadenie verifikačných komisií, ktorých členmi budú o.i. aj garanti konaní, ktorí zároveň zaručia, že spis je v poriadku a môže byť postúpený na VR STU. Dekanka FIIT STU ocenila uvedenú iniciatívu.

**UZNESENIE: 5.12A/2019-KR**

Kolégium rektora STU berie na vedomie informáciu o verifikácii podkladov pre habilitačné a inauguračné konania na fakultách.

**K BODU 13/B: Rôzne/Predátorské vydavateľstvá a publikovanie v predátorských časopisoch a zborníkoch**

V nadväznosti na požiadavku médií ohľadom predátorských vydavateľstiev a publikovaní v nich, prorektor Szolgay informoval prítomných o potrebe deklarovania navonok, že sa uvedenou problematikou STU zaoberá. Ako príklad uviedol aktualizáciu etického kódexu na SAV, ktorý upozorňuje na vyvarovanie sa komunikačným praktikám takýchto časopisov. Zároveň predstavil Vyhlásenie SKVH k publikovaniu v predátorských časopisoch a vydavateľstvách s popisom ich praktík. Konštatoval, že sa v prvom kroku pokúsime takúto informáciu posunúť do AISu všetkým zamestnancom. V tejto súvislosti požiadal dekanov o podporu a informovanie kolegov o uvedenej skutočnosti.

**UZNESENIE: 5.12B/2019-KR**

Kolégium rektora STU berie na vedomie informáciu o predátorských vydavateľstvách a publikovanie v predátorských časopisoch a zborníkoch.

**K BODU 13/C: Rôzne/Letná univerzita pre stredoškolákov 2019**

Materiál uviedla prorektorka Vitková v súvislosti s organizáciou 11. ročníka LUS.

Informovala, že projekt má 10-ročnú tradíciu, predstavuje STU ako celok, ale zároveň vytvára fakultám možnosť individuálnej prezentácie. V nadväznosti na uvedené upriamila pozornosť na skutočnosť, že MTF STU aktuálne spustila identický projekt MTF – Uni, ktorý sa koná v rovnakom termíne ako LUS a navyše s podobnou programovou náplňou. Apelovala na potrebu nájsť riešenie vyhovujúce pre obe strany. Dekan MTF STU sa vyjadril, že preverí uvedené skutočnosti a stav realizácie podujatia.

**UZNESENIE: 5.12C/2019-KR**

Kolégium rektora STU berie na vedomie informáciu o Letnej univerzite pre stredoškolákov a súhlasí s jej realizáciou.

**INFORMÁCIE A OZNAMY:**

Dekanka FIIT

* navrhla zvážiť zasielanie materiálov na rokovania, ktoré nie sú urgentné a budú prejednávané v budúcnosti skôr a vytvárať tak akýsi zásobník dokumentov, konštatovala, že môžu tak študovať materiály priebežne a rokovania budú prebiehať menej úradníckym spôsobom

Prorektor Szolgay informoval o

* výzve ministerky školstva, vedy, výskumu a športu SR na predloženie nominácií do piatich kategórií Ceny za vedu a techniku:

A. Osobnosť vedy a techniky;

B. Celoživotné zásluhy v oblasti vedy a techniky;

C. Osobnosť vedy a techniky do 35 rokov;

D. Popularizátor vedy;

E. Vedecko-technický tím roka.

* + v tejto súvislosti požiadal dekanov o zaslanie nominácií do 5.6.2019
* uskutočnenej porade k vyhláške k CREPČ a CREUČ
  + bola vytvorená pracovná skupina, v ktorej absentuje STU, resp. akákoľvek technická univerzita
  + požadujú fulltexty a množstvo ďalších údajov
  + vyvíjajú tlak na zvýšenie počtu zamestnancov knižníc

Prorektor Uherek

* oboznámil prítomných o kreovaní pracovnej skupiny pre spoluprácu s praxou, informoval, že nomináciu do skupiny zatiaľ neposlala len SvF STU
* konštatoval, že kolektívna zmluva nie je stále doriešená, problémom zostáva bod ohľadom sezónnych prác, avšak pripravuje sa stretnutie zástupcov UOO a STU k doriešeniu problematických častí zmluvy

Prorektor Moravčík

* požiadal vybraných dekanov o krátke stretnutie po zasadnutí kolégia rektora k problematike UVP
* informoval:
  + o aktuálnom stave projektu ACCORD
  + že projekty výskumno - vývojových kapacít prešli formálnou kontrolou a budú ďalej posudzované odbornou komisiou, nie je známe, žeby bol niektorý vyradený
  + že nedisponujeme informáciou, žeby bol niektorý z projektov DSV pozastavený

Kvestor

* informoval, že na niektorých fakultách sa rekreačné poukazy nepreplácajú, na čo nie je dôvod, všetko je nastavené tak, aby proces bežal
* upozornil dekanov na termín splátky pôžičky na zateplenie budov, ktorý je 30.6.2019

Predseda AS STU

* informoval, že prvé zasadnutie nového AS STU bude dňa 27.5.2019, s ohľadom na nových členov požiadal rektora o stiahnutie bodov „Návrh na vydanie predchádzajúceho písomného súhlasu na prevod nehnuteľnosti vo vlastníctve STU – Modra Piesok“ a „Návrh na odvolanie predsedu Disciplinárnej komisie STU a vymenovanie nového predsedu“ z programu rokovania
  + v tejto súvislosti dekan SjF STU kvôli záujemcovi o kúpu nehnuteľnosti v Modre a plateniu nájmu za nehnuteľnosť požiadal o zrýchlenie procedurálnych krokov
* oznámil, že bude zaradený nový bod programu - opakovanie voľby zástupcu RVŠ všetkými členmi AS STU

Prorektorka Vitková

* informovala o vedeckej ankete z redakcie SME a požiadala fakulty o spoluprácu

Dekan FCHPT

* žiadal objasniť pravidlá na použitie finančných prostriedkov týkajúcich sa H2020, ktoré sú vyčlenené v rámci rozpočtu na podporu úspešných tímov
  + Riešitelia projektov dostali priamy mail od Ing. Mgr. Buciovej s informáciou, že sa uvedené finančné prostriedky majú použiť na podporu podávania nových projektov. O tejto skutočnosti by mali spolurozhodovať aj dekani. K tomuto názoru sa priklonili aj ostatní dekani a zároveň konštatovali, že pracovníkovi fakulty nemôže byť za žiadnych okolností zaslaný mail týkajúci sa financií bez informovania dekana
    - prorektor Szolgay prisľúbil preveriť uvedené skutočnosti a následne dekanov o výsledku informovať

Dekan SjF STU

* otvoril otázku riešenia dvora na SjF, prehlásil, že majú záujem o jeho riešenie
  + rektor reagoval, že je potrebné pripraviť ucelenú koncepciu riešenia v spolupráci so zodpovednými prorektormi

Dekan MTF STU

* informoval sa, či existuje mechanizmus, ktorý pomôže fakulte vykrývať náklady na UVP
* zaujímal sa, či smernicu o finančnej kontrole je možné rozšíriť centrálne aj pre fakulty
  + kvestor informoval, že sa pripravuje novela uvedenej smernice

Prodekan FEI STU

* konštatoval, že ich fakultu taktiež výrazne zaťažuje udržateľnosť UVP, informoval sa na možnosti získania finančnej podpory pre tento účel

Záverom rektorom poďakoval prítomným za ich účasť a aktívne vstupy na rokovaní. Upozornil, že je potrebné sa začať orientovať na slovo univerzita a nie fakulta, len tak máme šancu posilniť meno STU navonok.

Plánované termíny najbližších zasadnutí:

|  |  |  |  |  |
| --- | --- | --- | --- | --- |
| **Máj** | 27.05.2019 | AS STU | 14:00 |  |
| **Jún** | 10.06.2019 | PAS STU | 14:00 |  |
|  | 24.06.2019 | AS STU | 14:00 |  |
|  | 26.06.2019 | KR STU | 10:00 | 9:00 menovanie docentov |
|  | 27.05.2019 | AS STU | 14:00 |  |

Zapísala: 24.05.2019 Zápisnicu overili: 28.05.2019

Erika Jevčáková, B.S.B.A. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ Dr.h.c. Prof.h.c. Prof. Dr. Ing. Oliver Moravčík \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_